[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 12.4.2010

COM(2010)139 τελικό

2010/0077 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τον καθορισμό της θέσης που πρόκειται να υποστηριχτεί, εξ ονόματος της Ευρωπαϊκής Ένωσης, στην επιτροπή επισιτιστικής βοήθειας όσον αφορά την παράταση της σύμβασης για την επισιτιστική βοήθεια του 1999

(υποβάλλεται από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

ΠΛΑΙΣΙΟ ΤΗΣ ΠΡΟΤΑΣΗΣ

Η Σύμβαση για την Επισιτιστική Βοήθεια του 1999 (ΣΕΒ) συνήφθη από την Κοινότητα με την απόφαση 2000/421/ΕΚ του Συμβουλίου. Η σύμβαση παραμένει σε ισχύ μέχρι τις 30 Ιουνίου 2010, λαμβανομένης υπόψη της παράτασης που αποφασίστηκε από την επιτροπή επισιτιστικής βοήθειας κατά την 100η σύνοδό της της 5ης Ιουνίου 2009.

Η Σύμβαση για την Επισιτιστική Βοήθεια του 1999 και η Σύμβαση για την Εμπορία Σιτηρών του 1995 (ΣΕΣ) είναι τα δύο μέρη της Διεθνούς Συμφωνίας για τα Σιτηρά του 1995. Η Σύμβαση για την Εμπορία Σιτηρών του 1995 παρατάθηκε μέχρι τις 30 Ιουνίου 2011, επιτρέποντας έτσι επισήμως να παραταθεί και η Σύμβαση για την Επισιτιστική Βοήθεια μέχρι τις 30 Ιουνίου 2011.

Η ΣΕΒ, η οποία εισήχθη για πρώτη φορά το 1960, δημιουργήθηκε για να αποτελέσει ένα μέσο που θα επέτρεπε να διατεθούν, με συντονισμένο και αποδεκτό τρόπο, τα γεωργικά πλεονάσματα από τις αναπτυγμένες προς τις αναπτυσσόμενες χώρες που τα είχαν ανάγκη. Σήμερα, φαίνεται ότι, κατά γενική συμφωνία των μελών της ΣΕΒ, η σύμβαση με τη σημερινή της μορφή δεν ανταποκρίνεται πλέον στις απαιτήσεις και τις πρακτικές της σημερινής επισιτιστικής βοήθειας. Εντούτοις, οι επίσημες αναδιαπραγματεύσεις της ΣΕΒ έχουν αναβληθεί, αρχικά για να ληφθούν υπόψη τα αποτελέσματα των διαπραγματεύσεων που διεξάγονται στο πλαίσιο του αναπτυξιακού προγράμματος της Ντόχα του Παγκόσμιου Οργανισμού Εμπορίου (ΠΟΕ). Δεδομένου ότι έχει παρέλθει πολύς χρόνος από τότε που η ΣΕΒ αποτέλεσε για τελευταία φορά αντικείμενο διαπραγματεύσεων καθώς και ότι είναι αδύνατο να προβλεφθεί η λήξη αυτών των διαπραγματεύσεων, τα μέλη της ΣΕΒ, κατά την 100η σύνοδο της Επιτροπής Επισιτιστικής Βοήθειας, η οποία πραγματοποιήθηκε στις 5 Ιουνίου 2009, συμφώνησαν ότι δεν ήταν αναγκαίο να αναμένουν την ολοκλήρωση των συζητήσεων στο πλαίσιο του ΠΟΕ για να αρχίσουν να εργάζονται εντατικά σχετικά με τα ενδεχόμενα στοιχεία μιας νέας ΣΕΒ. Εννοείται ότι μία μελλοντική σύμβαση θα πρέπει να είναι συμβατή με τις συμφωνίες του ΠΟΕ.

Καθώς η ισχύουσα ΣΕΒ λήγει τον Ιούνιο του 2010, το θέμα της ανανέωσής της θα συζητηθεί επισήμως στην επόμενη συνεδρίαση της Επιτροπής Επισιτιστικής Βοήθειας στις 4 Ιουνίου 2010. Κατά την 101η σύνοδο της Επιτροπής Επισιτιστικής Βοήθειας, που πραγματοποιήθηκε στο Λονδίνο στις 9 Δεκεμβρίου 2009, ορισμένα μέλη της ΣΕΒ (Αυστραλία, Καναδάς, Κίνα, Ιαπωνία και ΗΠΑ) εξέφρασαν τη 'θέση αρχής τους' υπέρ της παράτασης της ΣΕΒ επί ένα ακόμη έτος, δηλ. μέχρι τις 30 Ιουνίου 2011. Η ΕΕ ωστόσο ανακοίνωσε τη γραμμή που συμφωνήθηκε από την ομάδα εργασίας "Ανθρωπιστική και Επισιτιστική Βοήθεια" του Συμβουλίου (COHAFA) στη συνεδρίασή της στις 25 Νοεμβρίου 2009 : "Η ΕΕ θα εργαστεί με στόχο να λάβει απόφαση τον Ιούνιο σχετικά με το μέλλον της ΣΕΒ και οι προετοιμασίες μπορούν να αρχίσουν από τώρα, με την επιφύλαξη της επίσημης θέσης που θα ανακοινωθεί τον Ιούνιο του 2010.", συνδέοντας έτσι την ενδεχόμενη παράταση της ισχύουσας σύμβασης με την πρόοδο που θα πραγματοποιηθεί ενόψει της (ανα)διαπραγμάτευσης μιας νέας σύμβασης.

Στις 15 και 16 Φεβρουαρίου 2010 πραγματοποιήθηκε στο Λονδίνο άτυπη συνεδρίαση της Επιτροπής Επισιτιστικής Βοήθειας για να συζητηθεί περαιτέρω το μέλλον της ΣΕΒ. Κατά την άτυπη αυτή συνάντηση συμφωνήθηκε να δημιουργηθεί μία ομάδα εργασίας για το μέλλον της ΣΕΒ και επετεύχθη συναίνεση σχετικά με ένα σχέδιο εντολής για τη συνέχιση των συζητήσεων σχετικά με τις βασικές συνιστώσες της ΣΕΒ. Η ομάδα αυτή θα αρχίσει τις εργασίες της στις 15 Μαρτίου 2010 και θα ολοκληρώσει την έκθεση της μέχρι τις 14 Μαΐου 2010 το αργότερο. Η έκθεση αυτή θα συζητηθεί κατά την άτυπη συνεδρίαση των μελών της ΣΕΒ στις 2-3 Ιουνίου 2010 και θα εξεταστεί κατά την 102η σύνοδο της Επιτροπής Επισιτιστικής Βοήθειας που θα πραγματοποιηθεί στις 4 Ιουνίου 2010. Ζητήθηκε από την Επιτροπή για την Επισιτιστική Βοήθεια να συμφωνήσει επισήμως με γραπτή διαδικασία σχετικά με αυτό το θέμα έως τις 8 Μαρτίου 2010. Υπάρχουν δύο πιθανές εκδοχές σχετικά με τις οποίες η ΕΕ πρέπει να προετοιμάσει μία κοινή θέση ενόψει της 102ης συνόδου της Επιτροπής Επισιτιστικής Βοήθειας που θα πραγματοποιηθεί στο Λονδίνο στις 4 Ιουνίου 2010:

1. Είτε οι άτυπες συζητήσεις των μελών της ΣΕΒ για το μέλλον της Σύμβασης για την Επισιτιστική Βοήθεια θα έχουν σημειώσει σημαντική πρόοδο (δηλ. εικάζεται λογικά ότι οι συζητήσεις διαπραγμάτευσης/αναδιαπραγμάτευσης για μία μελλοντική σύμβαση θα ξεκινήσουν κατά τη διάρκεια του 2010), πριν από την 102η σύνοδο της Επιτροπής Επισιτιστικής Βοήθειας που θα πραγματοποιηθεί στο Λονδίνο στις 4 Ιουνίου 2010: στην περίπτωση αυτή η παράταση της ΣΕΒ για ένα επιπλέον έτος θα ήταν η πλέον κατάλληλη. Η Επιτροπή θα διατυπώσει στη συνέχεια σύσταση για να εγκρίνει το Συμβούλιο την έναρξη διαπραγματεύσεων και τη θέσπιση οδηγιών διαπραγματεύσεων, σύμφωνα με τη διαδικασία που προβλέπεται στο άρθρο 218 της ΣΛΕΕ· είτε

2. οι άτυπες συζητήσεις για το μέλλον της Σύμβασης για την Επισιτιστική Βοήθεια δεν θα έχουν σημειώσει σημαντική πρόοδο πριν από την επίσημη συνεδρίαση της Επιτροπής Επισιτιστικής Βοήθειας που θα πραγματοποιηθεί στο Λονδίνο τον Ιούνιο του 2010. Στην περίπτωση αυτή, δεν ενδείκνυται να παραταθεί η σύμβαση για διάστημα άνω του ενός έτους και η Επιτροπή, εξ ονόματος της ΕΕ και των κρατών μελών της, θα πρέπει να αντιτεθεί επισήμως στην επίτευξη συναίνεσης υπέρ της παράτασης της σύμβασης στο πλαίσιο της Επιτροπής Επισιτιστικής Βοήθειας, σύμφωνα με τον κανόνα 13 του εσωτερικού κανονισμού της σύμβασης.

Τα κράτη μέλη της ΕΕ και η Ευρωπαϊκή Επιτροπή θα εκτιμήσουν το κατά πόσο σημειώθηκε ή όχι πρόοδος. Αν η σύμβαση δεν παραταθεί, δεν θα υφίστατο πλέον και, κατά συνέπεια, δεν θα υπήρχαν ελάχιστες δεσμεύσεις που θα έπρεπε να τηρηθούν. Το στοιχείο αυτό δεν θα αλλάξει τον τρόπο με τον οποίο η ΓΔ ECHO χρηματοδοτεί την ανθρωπιστική επισιτιστική βοήθεια. Ωστόσο, στην πράξη, μπορεί να επηρεάσει αρνητικά τον τρόπο με τον οποίο οι δικαιούχοι χώρες αντιλαμβάνονται την βοήθεια, οι οποίες ενδέχεται να θεωρήσουν ότι θα θιγεί η προβλεψιμότητα των παραδόσεων επισιτιστικής βοήθειας, όπως επίσης μπορεί να επηρεάσει αρνητικά και άλλα μέλη της ΣΕΒ που υποστηρίζουν την ιστορική προσέγγιση, ότι δηλ. η ΣΕΒ αποτελεί ένα μηχανισμό που διευκολύνει τη διάθεση προϊόντων διατροφής.

Δυνάμει της ΣΕΒ, οι ετήσιες υποχρεώσεις για την Ευρωπαϊκή Ένωση και τα κράτη μέλη της να παραδώσουν ένα ελάχιστο ετήσιο ποσό επισιτιστικής βοήθειας εκφράζονται τόσο σε ισοδύναμο σίτου όσο και σε αξία. Οι τρέχουσες υποχρεώσεις της ΕΕ και των κρατών μελών ανέρχονται σε 1.320.000 τόνους σίτου που ισοδυναμούν σε ποσό άνω των 130 εκατομμυρίων € (περιλαμβανομένων της μεταφοράς και άλλων επιχειρησιακών εξόδων). Όσον αφορά τη δέσμευση για ισοδύναμο σίτου 1.320.000 τόνων, οι 990.000 τόνοι αποτελούν το μερίδιο που παρέχεται από την Ευρωπαϊκή Επιτροπή στο πλαίσιο εσωτερικής συμφωνίας της ΕΕ.

- Υφιστάμενες διατάξεις στον τομέα της πρότασης

Απόφαση 2000/421/ΕΚ του Συμβουλίου

Απόφαση 2006/906/ΕΚ του Συμβουλίου

Απόφαση 2007/317/ΕΚ του Συμβουλίου

Απόφαση 2009/393/ΕΚ του Συμβουλίου

- Συνοχή με τις άλλες πολιτικές και στόχους της Ένωσης

Η παρούσα απόφαση συνάδει με τη Σύμβαση για την Εμπορία Σιτηρών του 1995 που εξακολουθεί να ισχύει μέχρι τις 30 Ιουνίου 2011. Στις 8 Ιουνίου 2009, τα μέλη του Διεθνούς Συμβουλίου Σιτηρών συμφώνησαν ότι η σύμβαση για την εμπορία σιτηρών του 1995 θα πρέπει, καταρχήν, να παραταθεί κατά δύο έτη από την 1η Ιουλίου 2009.

ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΕΠΙΠΤΩΣΕΩΝ

Κατά τη συνεδρίαση της ομάδας εργασίας για την Ανθρωπιστική και Επισιτιστική Βοήθεια του Συμβουλίου (COHAFA) της 25ης Νοεμβρίου 2009, τα κράτη μέλη έλαβαν την ακόλουθη θέση όσον αφορά την παράταση της Σύμβασης για την Επισιτιστική Βοήθεια του 1999 για χρονική περίοδο ενός έτους, δηλ. μέχρι τις 30 Ιουνίου 2011: "Η ΕΕ θα εργαστεί με στόχο να λάβει απόφαση τον Ιούνιο σχετικά με το μέλλον της ΣΕΒ και οι προετοιμασίες μπορούν να αρχίσουν τώρα, με την επιφύλαξη της επίσημης θέσης που θα ανακοινωθεί τον Ιούνιο του 2010."

Συγκέντρωση και αξιοποίηση εμπειρογνωμοσύνης

Δεν υπήρξε ανάγκη προσφυγής σε εξωτερικούς εμπειρογνώμονες.

- Αξιολόγηση επιπτώσεων

Άνευ αντικειμένου.

ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ

- Νομική βάση

Άρθρο 218 παράγραφος 9 της Συνθήκης για τη Λειτουργία της Ευρωπαϊκής Ένωσης (ΣΛΕΕ).

- Επικουρικότητα

Η πρόταση εμπίπτει σε συντρέχουσα αρμοδιότητα.

- Αναλογικότητα

Η πρόταση τηρεί την αρχή της αναλογικότητας.

- Επιλογή νομικού μέσου

Προτεινόμενα μέσα: Απόφαση του Συμβουλίου.

Άλλα νομικά μέσα δεν θα ήταν κατάλληλα για τον εξής λόγο: σύμφωνα με το άρθρο 218.9 της ΣΛΕΕ, είναι ο μόνος τρόπος για να θεσπιστεί η θέση που θα εκφράσει η Ευρωπαϊκή Ένωση στην Επιτροπή για την Επισιτιστική Βοήθεια.

ΔΗΜΟΣΙΟΝΟΜΙΚΗ ΕΠΙΠΤΩΣΗ

Η Σύμβαση για την Επισιτιστική Βοήθεια μπορεί να παραταθεί μόνον εφόσον υφίσταται κατά την ίδια περίοδο η Σύμβαση για την Εμπορία Σιτηρών 1995. Η συνεισφορά στο διοικητικό προϋπολογισμό της Διεθνούς Συμφωνίας για τα Σιτηρά καλύπτει και τη Σύμβαση για την Επισιτιστική Βοήθεια του 1999, δηλ. δεν υπάρχουν πρόσθετες δημοσιονομικές επιπτώσεις για την παράταση της ΣΕΒ. Η εν λόγω συνεισφορά εγγράφεται στη θέση 05 06 01 του προϋπολογισμού της ΕΕ (Διεθνής συμφωνία στο γεωργικό τομέα). Το εκτιμώμενο κόστος της εν λόγω συνεισφοράς καθορίστηκε σε δημοσιονομικό δελτίο που προσαρτάται στην απόφαση 2009/393/ΕΚ του Συμβουλίου για την παράταση της Σύμβασης για την Εμπορία Σιτηρών του 1995. Το κόστος θα επικαιροποιηθεί και θα ληφθεί υπόψη κατά τη στιγμή της παράτασης της Σύμβασης για την Εμπορία Σιτηρών του 1995.

Η παράταση της Σύμβασης για την Επισιτιστική Βοήθεια του 1999 θα σήμαινε ότι οι ετήσιες δεσμεύσεις όσον αφορά την παροχή επισιτιστικής βοήθειας από την Ευρωπαϊκή Ένωση δυνάμει του άρθρου III(ε) της Σύμβασης θα παραταθούν για ένα επιπλέον έτος. Η Ευρωπαϊκή Επιτροπή δεσμεύτηκε να αναλάβει ένα μέρος των δεσμεύσεων που αναλήφθηκαν από την ΕΕ και τα κράτη μέλη της στο πλαίσιο της Σύμβασης για την Επισιτιστική Βοήθεια. Η Επιτροπή και τα κράτη μέλη της ΕΕ διαβιβάζουν από κοινού στη ΣΕΒ μία ενιαία ανακοίνωση, στην οποία δεν αναφέρονται χωριστές επιχειρήσεις. Η ΣΕΒ (άρθρο V1) προβλέπει τη μεταφορά και την εκ των προτέρων χρησιμοποίηση από έτος σε έτος, όταν σημειώνεται υπέρβαση των υποχρεώσεων, αλλά το άρθρο αυτό δεν έχει αποτελέσει ποτέ αντικείμενο επίκλησης.

Είναι ωστόσο σημαντικό να σημειωθεί ότι κατά τη διάρκεια των δύο ετών αναφοράς, δηλ. 2007/2008 και 2008/2009, η Ευρωπαϊκή Επιτροπή δεν ήταν σε θέση να ανταποκριθεί στις δεσμεύσεις της όσον αφορά την ποσότητα.

ΣΥΜΠΕΡΑΣΜΑΤΑ

Με βάση τα προηγούμενα, η Επιτροπή προτείνει να εγκρίνει το Συμβούλιο την ακόλουθη θέση εξ ονόματος της Ευρωπαϊκής Ένωσης και των κρατών μελών της και να εξουσιοδοτήσει την Επιτροπή είτε:

3. να ψηφίσει εξ ονόματος της Ευρωπαϊκής Ένωσης και των κρατών μελών της, σύμφωνα με το άρθρο XXV(β) της Σύμβασης για την Επισιτιστική Βοήθεια του 1999, υπέρ της περαιτέρω παράτασης της εν λόγω σύμβασης για χρονική περίοδο ενός έτους, δηλ. μέχρι τις 30 Ιουνίου 2011, εφόσον πληρούται ο ακόλουθος όρος: οι άτυπες συζητήσεις των μελών της ΣΕΒ για το μέλλον της Σύμβασης για την Επισιτιστική Βοήθεια έχουν σημειώσει σημαντική πρόοδο (δηλ. εικάζεται ευλόγως ότι οι συνομιλίες αναδιαπραγμάτευσης/διαπραγμάτευσης για μία μελλοντική σύμβαση θα ξεκινήσουν κατά τη διάρκεια του 2010) , πριν από την 102η σύνοδο της Επιτροπής Επισιτιστικής Βοήθειας που θα πραγματοποιηθεί στο Λονδίνο στις 4 Ιουνίου 2010, είτε

4. να αντιτεθεί επισήμως, εξ ονόματος της Ευρωπαϊκής Ένωσης και των κρατών μελών της, στην επίτευξη συναίνεσης στην Επιτροπή Επισιτιστικής Βοήθειας, σύμφωνα με τον κανόνα 13 του διαδικαστικού κανονισμού της ΣΕΒ, υπέρ της παράτασης της Σύμβασης για την Επισιτιστική Βοήθεια, εάν δεν πληρούται ο όρος που αναφέρεται στο σημείο α).

2010/0077 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τον καθορισμό της θέσης που πρόκειται να υποστηριχτεί εξ ονόματος της Ευρωπαϊκής Ένωσης στην Επιτροπή Επισιτιστικής Βοήθειας όσον αφορά την παράταση της Σύμβασης για την Επισιτιστική Βοήθεια του 1999

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης,

την πρόταση της Επιτροπής,

Εκτιμώντας τα ακόλουθα:

5. Η Σύμβαση για την Επισιτιστική Βοήθεια του 1999 (εφεξής η "Σύμβαση") συνήφθη από την Κοινότητα με την απόφαση 2000/421/ΕΚ του Συμβουλίου[1] και παρατάθηκε με τις αποφάσεις της Επιτροπής Επισιτιστικής Βοήθειας τον Ιούνιο 2003, τον Ιούνιο 2005, τον Ιούνιο 2007, τον Ιούνιο 2008, τον Ιούνιο 2009 ώστε να παραμείνει σε ισχύ μέχρι τις 30 Ιουνίου 2010.

6. Η Σύμβαση για την Εμπορία Σιτηρών του 1995 παραμένει σε ισχύ μέχρι τις 30 Ιουνίου 2011.

7. Η ισχύουσα ΣΕΒ λήγει τον Ιούνιο του 2010 και το θέμα της ανανέωσής της θα συζητηθεί επισήμως κατά την 102η σύνοδο της Επιτροπής Επισιτιστικής Βοήθειας που θα πραγματοποιηθεί στις 4 Ιουνίου 2010.

8. Κατά την 101η σύνοδο που πραγματοποιήθηκε στο Λονδίνο στις 9 Δεκεμβρίου 2009, ορισμένα μέλη της ΣΕΒ (Αυστραλία, Καναδάς, Κίνα, Ιαπωνία και ΗΠΑ) εξέφρασαν τη βούλησή τους να παρατείνουν τη ΣΕΒ για ένα έτος έως τις 30 Ιουνίου 2011. Η Ευρωπαϊκή Ένωση έλαβε τη θέση: "Η ΕΕ θα εργαστεί με στόχο να λάβει απόφαση τον Ιούνιο σχετικά με το μέλλον της ΣΕΒ και οι προετοιμασίες μπορούν να αρχίσουν τώρα με την επιφύλαξη της επίσημης θέσης που θα ανακοινωθεί τον Ιούνιο του 2010."

9. Υπάρχουν δύο πιθανές εκδοχές για τις οποίες η ΕΕ πρέπει να προετοιμάσει μία κοινή θέση ενόψει της 102ης συνόδου της Επιτροπής Επισιτιστικής Βοήθειας που θα πραγματοποιηθεί στο Λονδίνο στις 4 Ιουνίου 2010, είτε:

α) οι άτυπες συζητήσεις των μελών της ΣΕΒ για το μέλλον της Σύμβασης για την Επισιτιστική Βοήθεια θα έχουν σημειώσει σημαντική πρόοδο (δηλ. εικάζεται ευλόγως ότι οι συνομιλίες για τη διαπραγμάτευση/αναδιαπραγμάτευση μιας μελλοντικής σύμβασης θα ξεκινήσουν κατά τη διάρκεια του 2010), πριν από την 102η σύνοδο της Επιτροπής Επισιτιστικής Βοήθειας που θα πραγματοποιηθεί στο Λονδίνο στις 4 Ιουνίου 2010· στην περίπτωση αυτή η παράταση της ΣΕΒ για ένα έτος θα είναι η πλέον κατάλληλη. Η Επιτροπή θα κινήσει τότε τη διαδικασία που καθορίζεται στο άρθρο 218 της ΣΛΕΕ συστήνοντας στο Συμβούλιο να εγκρίνει την έναρξη των διαπραγματεύσεων και να εκδώσει τις κατάλληλες οδηγίες διαπραγματεύσεων· είτε

β) οι άτυπες συζητήσεις των μελών της ΣΕΒ για το μέλλον της Σύμβασης για την Επισιτιστική Βοήθεια δεν θα έχουν σημειώσει πρόοδο, πριν από την επίσημη συνεδρίαση της Επιτροπής Επισιτιστικής Βοήθειας που θα πραγματοποιηθεί στο Λονδίνο τον Ιούνιο του 2010. Στην περίπτωση αυτή, δεν θα ενδείκνυτο η παράταση της ΣΕΒ για ένα έτος και η Επιτροπή, εξ ονόματος της ΕΕ και των κρατών μελών της, θα πρέπει να αντιτεθεί επισήμως στην επίτευξη συναίνεσης στην Επιτροπή για την Επισιτιστική Βοήθεια υπέρ της παράτασης της ΣΕΒ.

10. Η Επιτροπή, η οποία αντιπροσωπεύει την Ευρωπαϊκή Ένωση στην Επιτροπή Επισιτιστικής Βοήθειας, θα πρέπει, ως εκ τούτου, να εξουσιοδοτηθεί με απόφαση του Συμβουλίου είτε να ταχθεί υπέρ της παράτασης της ΣΕΒ για ένα έτος, δηλ. μέχρι τις 30 Ιουνίου 2011 εάν πληρούται η προϋπόθεση, είτε να αντιτεθεί στην επίτευξη συναίνεσης στην Επιτροπή για την Επισιτιστική Βοήθεια υπέρ αυτής της παράτασης.

ΑΠΟΦΑΣΙΖΕΙ:

Άρθρο 1

Η θέση της Ευρωπαϊκής Ένωσης στην Επιτροπή για την Επισιτιστική Βοήθεια θα είναι να ταχθεί υπέρ της παράτασης της Σύμβασης για την Επισιτιστική Βοήθεια του 1999 για χρονική περίοδο ενός έτους, δηλ. μέχρι τις 30 Ιουνίου 2011, με την προϋπόθεση ότι οι άτυπες συζητήσεις των μελών της ΣΕΒ για το μέλλον της σύμβασης για την επισιτιστική βοήθεια θα έχουν σημειώσει σημαντική πρόοδο (δηλ. εικάζεται ευλόγως ότι οι συζητήσεις για τη διαπραγμάτευση/αναδιαπραγμάτευση μιας μελλοντικής σύμβασης θα ξεκινήσουν κατά τη διάρκεια του 2010), πριν από την 102α σύνοδο της Επιτροπής Επισιτιστικής Βοήθειας που θα πραγματοποιηθεί στο Λονδίνο στις 4 Ιουνίου 2010.

Εάν δεν πληρούται αυτή η προϋπόθεση η θέση της Ευρωπαϊκής Ένωσης θα είναι να αντιτεθεί επισήμως στην επίτευξη συναίνεσης στην Επιτροπή για την Επισιτιστική Βοήθεια, σύμφωνα με τον κανόνα 13 των διαδικαστικών κανόνων της ΣΕΒ, υπέρ της παράτασης της Σύμβασης για την Επισιτιστική Βοήθεια.

Άρθρο 2

Η Επιτροπή εξουσιοδοτείται να υποστηρίξει τη θέση αυτή στην Επιτροπή Επισιτιστικής Βοήθειας.

Βρυξέλλες,

Για το Συμβούλιο

Ο Πρόεδρος

[1] ΕΕ L 163 της 4.7.2000, σ. 37.